ཧི་མ་ལ་ཡ་ཞེས་པའི་ས་རྒྱུད་ནི་ད་ལྟ་རྒྱ་གར་གྱི་རྒྱལ་ཁོངས་སུ་ཡོད་པའི་ལ་དྭགས་དང།ཁུ་ནུ།འབྲས་ལྗོངས་ལས་སོགས་ཀྱི་ཡུལ་གྲུ་དག་དང།དེ་བཞིན་འབྲུག་ཡུལ།བལ་ཡུལ་གྱི་བྱང་རྒྱུད་དང།ཤར་བརྒྱུད་ལས་སོགས་ཀྱི་ས་རྒྱུད་རྣམས་དང།དེ་བཞིན་བོད་དང་བོད་ཀྱི་ལྷོ་རྒྱུད་རྣམས་དང།གཞན་ཡང་བྷར་མ་ལས་སོགས་ཀྱང་ཧི་མ་ལ་ཡཱ་ཡི་མངའ་ཁུལ་དུ་གཏོགས་པར་ཀྱང་བཤད།ཧི་མ་ལ་ཡ་ཞེས་པ་ནི་བོད་སྐད་དུ་རི་བོ་གངས་ཅན་ཟེར་བ་རྒྱ་གར་གྱི་སྐད་དུ་བསྒྱུར་བར་བཤད།དེ་ཡང་རི་བོ་ཆེན་པོ་འདི་ཡི་རི་རྒྱུད་ནི།བོད་ཀྱི་ནུབ་ཕྱོགས་པ་ཀིས་ཏན་གྱི་བྱང་མཐའ་ནས་རྒྱ་གར་དང།བལ་ཡུལ།འབྲས་ལྗོངས།འབྲུག་ཡུལ་བཅས་པར་ཁྱབ་ཅིང་བརྐྱངས་པའི་འཛམ་གླིང་ནང་གི་རི་བོ་མཐོ་ཤོས་ཞིག་དང།རིང་ཤོས་ཀྱི་རི་རྒྱུད་ཅིག་ཡིན་པར་བཤད།གཞན་ཡང་སྲིད་པ་རྒྱུད་ཀྱི་ཁ་བྱང་ཆེན་མོ་སོགས་ནས།མ་ལ་ཡ་ཡི་རི་གཉིས་དང།ཨན་འདྲར་རང།བྱ་རྐང་རི།ཏ་ལའི་རི།འདུས་པའི་རི།ལྷག་པའི་རི།རྩེ་རྒྱལ་གྱི་རི།རྩེ་མངས་ཀྱི་རི་དང་དགུ་རུ་བཤད་པའི་དང་པོ་དེ་ཡིན་པར་སྙམས།གཞན་ཡང་བཤད་ཚུལ་གཞན་ཞིག་ལ།འཛམ་བུའི་གླིང་གི་མཚོ་དང་གླིང་དུ་འབྱེད་པའི་ཏི་སེ་ཅན་གྱི་རི་རྒྱུད།དེ་ཡི་ལྷོ་ན་མཐའ་འཁོབ་དང་ཡང་འཁོབ་དུ་འབྱེད་པའི་རི་བོ་དྷ་ན་ཤན་གྱི་རི་རྒྱུད།དེ་ཡི་ལྷོ་ན་ཡང་འཁོབ་དང་མཐའ་འཁོབ་དུ་འབྱེད་པ་རི་བོ་ཤ་ཚོགས་ཀྱི་རི་རྒྱུད།དེ་ཡི་ལྷོ་ན་མཐའ་འཁོབ་དང་གེ་སར་དུ་འབྱེད་པའི་ལ་ཤང་རྩེ་མང་གི་རི་རྒྱུད།དེ་ཡི་ལྷོ་ན་ཕྲོམ་དང་གེ་སར་དུ་འབྱེད་པའི་དྷ་ན་ཤན་གྱི་རི་རྒྱུད།དེ་ཡི་ལྷོ་ན་ཕྲོམ་དང་གེ་སར་དུ་འབྱེད་པའི་བྱང་གཙུག་རིའི་རི་རྒྱུད།དེ་ཡི་ལྷོ་ན་ཧོར་དང་གྲུ་གུར་འབྱེད་པ་ཤ་ལ་ནག་པོའི་རི་རྒྱུད།དེ་ཡི་ལྷོ་ན་གྲུ་གུ་དང་ཚ་གསེར་དུ་འབྱེད་པ་བ་ཐག་ཤན་གྱི་རི་རྒྱུད།དེ་ཡི་ལྷོ་ན་ཚ་གསེར་དང་འབྲུ་བཅུད་དུ་འབྱེད་པ་ཏ་ལ་ནག་པོའི་རི་རྒྱུད་དང་དགུའོ།དེ་ལྟར་མཛོད་ལས་བཤད་པ་ལྟར་ན།ལྷོ་འཛམ་བུའི་གླིང་ན་རི་ནག་དགུ་ཡིས་ཕྱི་ནས་ནང་དུ་བསྐོར་ནས་ཡོད་པར་བཤད་པ་སྟེ།༢ཏིང་ཝེར་གྱི་རི་རྒྱུད།རི་བོ་ཏ་ཤན་གྱི་རི་རྒྱུད།རི་བོ་ཤ་ཚགས་ཀྱི་རི་རྒྱུད།ལ་ཤང་རྩེ་མངས་ཀྱི་རི་རྒྱུད།རི་བོ་ཏ་ན་ཤན་གྱི་རི་རྒྱུད།རི་བོ་བྱ་གཙུག་རིའི་རི་རྒྱུད།ཤང་ལ་ནག་པོའི་རི་རྒྱུད།བ་དག་ཤེན་གྱི་རི་རྒྱུད།སྟག་ལ་ནག་པོའི་རི་རྒྱུད་དང་དགུའོ།དཔལ་ཚུལ་བསྟན་བྱུང་ནས།བེར་གྱི་རི།ད་ཤའི་རི།ཤ་ཚག་གི་རི།ཤང་རྩེ་མང་གི་རི།ཏ་ཤན་རི།བྱ་གཙུག་གཙུག་གི་རི།ཤ་ལ་ནག་པོའི་རི།ཀ་ཤན་གྱི་རི།ཞང་ཞུང་གི་རི་བྱ་རྐང་གི་རི་བཅས་དགུ་རུ་བཤད་དོ།དེ་དག་ནི་རི་ནག་པོ་དགུ་ཞེས་པར་བཤད་ཚུལ་མི་འདྲ་བ་དག་ཡིན།